b'\n_START_ARTICLE_\nII Kauno fortas\n_START_SECTION_\nApra\xc5\xa1ymas\n_START_PARAGRAPH_\nFortas grie\xc5\xbetos simetrin\xc4\x97s strukt\xc5\xabros, orientuotas \xc4\xaf pietvakarius. Intensyviai urbanizuotas, nuo gamtinio karkaso atskirtas tankiai apstatytais gyvenvie\xc4\x8di\xc5\xb3 sodybinio tipo pastatais. Neblogai i\xc5\xa1lik\xc4\x99s forto perimetras, pavieni\xc5\xb3 topoli\xc5\xb3 eil\xc4\x97s, gerai matosi forto simetri\xc5\xa1ka penkiakamp\xc4\x97s formos konfig\xc5\xabracija, tur\xc4\x97jusi labai didel\xc4\x99 \xc4\xaftak\xc4\x85 gyvenam\xc5\xb3j\xc5\xb3 rajon\xc5\xb3 planin\xc4\x97s strukt\xc5\xabros susidarymui. Matomi modernizavimo p\xc4\x97dsakai (betoniniai bok\xc5\xa1teliai). Susideda i\xc5\xa1 kazematin\xc4\x97s dalies, centrin\xc4\x97s ir \xc5\xa1onini\xc5\xb3 potern\xc5\xb3, turi kampinius ir u\xc5\xbenugario kaponierius, kontreskarpin\xc4\x99 sien\xc4\x85, glas\xc4\xaf, apjuostas gynybiniu grioviu._NEWLINE_Reljefas n\xc4\x97ra i\xc5\xa1rai\xc5\xa1kingas, i\xc5\xa1 dalies pa\xc5\xbeeistas, ant forto pylim\xc5\xb3 \xc5\xbeeldini\xc5\xb3 beveik n\xc4\x97ra. Urbanizuotoje aplinkoje II forto teritorija turi miesto parko ar sodo funkcij\xc4\x85.\n_START_SECTION_\nIstorija\n_START_PARAGRAPH_\nPer Pirm\xc4\x85j\xc4\xaf pasaulin\xc4\xaf kar\xc4\x85, kaip ir I bei III fortai, Antrasis fortas buvo intensyviai ap\xc5\xa1audomas. Antrojo forto prieigos ir visa teritorija iki \xc5\xa1i\xc5\xb3 dien\xc5\xb3 gali b\xc5\xabti u\xc5\xbeter\xc5\xa1ta artilerijos \xc5\xa1audmenimis, likusiais po tvirtov\xc4\x97s \xc5\xa1turmo.'